RO Jurnalul Oficial al Uniunii Europene C 324/31

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2008/C 324/13)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„BATATA DOCE DE ALJEZUR”

NR. CE: PT-PGI-0005-0517-03.01.2005

DOP ( ) IGP ( X )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Gabinete de Planeamento e Políticas Adresă: Rua Padre António Vieira n.o 1 P-1099-073 Lisboa Telefon (351) 213 819 300 Fax (351) 213 876 635 E-mail: gpp@gpp.pt

2. Grup:

Denumire: Associação de Produtores de Batata Doce de Aljezur Adresă: Largo 1o de Maio n.o 3 Telefon (351) 282 990 010 Fax (351) 282 990 011 E-mail: rogerio.rosa@cm-aliezur.pt Componență: Producători/prelucrători ( X ) Alte categorii ( )

3. Tipul produsului:

Clasa 1.6 — Fructe, legume și cereale proaspete sau prelucrate

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Batata doce de Aljezur”

4.2. Descriere:

„Batata doce de Aljezur” (Batata de Aljezur) este rădăcina adventivă a plantei Ipomoea batatas L. (syn. Batatas edulis) din soiul Lira, familia Convolvulaceae, care, prin tuberculizare, devine cărnoasă. Are un contur piriform alungit, are coaja violetă sau castaniu-roșcată și pulpa galbenă. Dimensiunile variază între 8,5 × 4,0 cm și 16,5 × 7,1 cm, iar greutatea între 50 și 450 g. Are gust dulce și o textură foarte puțin fibroasă, iar când se consumă crudă are un gust asemănător cu al castanei.

4.3. Aria geografică:

Ținând seama de exigențele specifice culturii de „Batata doce de Aljezur”, de soiul utilizat tradițional, de condițiile pedoclimatice necesare și de priceperea localnicilor, aria geografică de producție, preparare și condiționare se limitează la sectorul Aljezur din districtul Faro și la localitățile São Teotóneo, São Salvador, Zambujeira do Mar, Longueira — Almograve și Vila Nova de Milfontes din sectorul Odemira din districtul Beja.

4.4. Dovada originii:

În afară de caracteristicile intrinseci ale produsului, care îl leagă de regiunea de origine, s-a implementat un sistem de trasabilitate. Exploatațiile agricole și unitățile de prelucrare și condiționare trebuie să se afle în aria geografică sus-menționată și trebuie să fie autorizate de grupul de producători, după emiterea unui aviz favorabil de către organismul de control. Întregul proces de producție, de la exploatația agricolă și până la spațiul de vânzare a produsului, este supus unor verificări de conformitate cu practicile agricole, de prelucrare și condiționare prevăzute. Utilizarea IGP este permisă numai în cazul produselor care prezintă caracteristicile prevăzute și al căror proces de producție a fost supus verificărilor. Marca de certificare este numerotată, pentru a asigura în permanență o trasabilitate completă. Dovada originii poate fi adusă în orice moment și de-a lungul întregului lanț de producție.

4.5. Metoda de obținere:

Prelucrarea terenului prin lucrări superficiale, grăpare și fertilizare organică. Instalarea pepinierei se face în februarie și se plantează rădăcini la o adâncime de 10-15 cm, fiecare într-o suprafață proprie de 50 × 60 cm. Transplantarea definitivă se face în aprilie/mai, prin plantarea unei bucăți de tulpină cu o lungime de aproximativ 25 cm, într-o suprafață proprie de 20 × 65 cm, urmată de udarea ușoară a acesteia. Controlul buruienilor se face prin plivire. În majoritatea cazurilor nu este necesară udarea plantei. Cultura rămâne în pământ aproximativ patru luni. Recoltarea se face în mare parte în octombrie, când rădăcinile au ajuns la maturitate și solul nu este excesiv de umed. După recoltare, batatele sunt uscate timp de aproximativ opt zile deasupra solului, în vederea suberificării și a cicatrizării tăieturilor și altor lovituri Apoi se spală, pentru îndepărtarea pământului și altor impurități. Depozitarea batatelor se face în spații răcoroase și aerisite, unde se menține o temperatură de 13-14 °C. Selectarea și condiționarea în regiunea de origine se justifică nu numai prin economisirea costurilor de producție, prin îmbunătățirea eficienței și eficacității controlului calității și al trasabilității produsului, ci și, în principal, pentru că produsul este unul foarte sensibil la manevrare/transport și este predispus la necroze, ceea ce influențează negativ procesul de conservare, calitatea și imaginea produsului.

4.6. Legătură:

Așezarea Aljezur a fost întemeiată în secolul al X-lea de către arabi și apoi preluată de la mauri în 1249. Conform legendei (deși nu concordă cronologic cu introducerea efectivă a batatei în Europa), cavalerii Sfântului Iacob, conduși de Paio Peres Correia, beau o poțiune preparată din batate înainte de toate bătăliile importante. Forța invaziei și viteza cu care aceștia au preluat castelul i-au uimit pe mauri, care au fost incapabili să reacționeze în fața unui atac atât de puternic. Cucerirea a avut loc în 1249 și poțiunea care ar fi determinat magnifica victorie a fost, conform legendei, chiar celebra „feijoada de batata doce de Aljezur”. Oricare ar fi realitatea istorică, originea acestei culturi în Aljezur se pierde în negura timpului, confirmând puternica tradiție a cultivării batatei în regiune și a consumului de către localnici. Caracteristicile fizice, chimice și organoleptice sunt determinate de practicile de cultură ale agricultorilor (priceperea lor) și de condițiile naturale din regiune, precum solul (podzolic, de tip dună, cu un strat de argilă la bază), clima (puternic oceanică, care se întâlnește pe o fâșie îngustă adiacentă mării, irigată de râul Mira. Aceste condiții nu se întâlnesc decât în aria de producție delimitată. În alte zone, chiar vecine, există diferențe foarte mari din punct de vedere al solului și al climei. Aljezur are o reputație remarcabilă în ceea ce privește producția de batate, atestată de prețul la care acest produs ajunge pe piață, de încercările de utilizare abuzivă a denumirii și de numeroasele referințe bibliografice și evenimente dedicate produsului. Reputația câștigată de batata de Aljezur nu este un curent recent, rezultat al unei cereri sporadice și conjuncturale. Cultura este perfect adaptată la condițiile naturale din zona respectivă, este adânc înrădăcinată în tradiția locală, iar originea sa se pierde în negura timpului. Produsul a rezistat până în zilele noastre deoarece consumatorii recunosc caracteristicile unice ale sale (dulce, moale și foarte puțin fibros) și preferă să consume batatele din soiul Lira produse în zona Aljezur decât batatele importate din alte zone ale lumii.

4.7. Organism de control:

Denumire: AP AG AL — Associação para os Produtos Agro — Alimentares Tradicionais Certificados do Algarve Adresă: Rua Mouzinho de Albuquerque, n.o 1A r/c P-8000-397 Faro Telefon (351) 289 804 532 Fax (351) 289 804 533 E-mail: Dora.guerreiro@clix.pt Apagal se conformează standardului 45011:2001.

4.8. Etichetarea:

Eticheta conține obligatoriu mențiunea „Batata doce de Aljezur — Indicação Geográfica Protegida”, sigla Comunității (după înregistrare) și sigla produsului reprodusă mai jos.

În afară de aceste mențiuni și indiferent de forma de prezentare comercială, este întotdeauna obligatorie aplicarea mărcii de certificare a OPC.

Numele sau denumirea și adresa producătorului nu pot fi înlocuite cu un alt nume al unei altei entități, chiar dacă aceasta își asumă responsabilitatea pentru produs sau îl comercializează. Denumirea comercială, Batata doce de Aljezur — IGP, nu poate fi completată de nicio altă indicație sau referință, nici măcar de mărcile distribuitorilor sau ale altor entități.

(1) JO L 93, 31.3.2006, p. 12.